 ฉบับที่ 16/ 2560

 วันที่ 6 กรกฎาคม 2560

**กรมธนารักษ์เปิดจองเหรียญกษาปณ์ที่ระลึกเฉลิมพระเกียรติสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เนื่องในโอกาสพระราชพิธีฉลองพระชนมายุ 5 รอบ 4 กรกฎาคม 2560**

กรมธนารักษ์เปิดจองเหรียญกษาปณ์ที่ระลึกเฉลิมพระเกียรติสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เนื่องในโอกาสพระราชพิธีฉลองพระชนมายุ 5 รอบ 4 กรกฎาคม 2560 เพื่อเป็นการ เฉลิมพระเกียรติและสำนึกในพระกรุณาคุณ ตลอดจนเผยแพร่พระปรีชาด้านวิทยาศาสตร์ ซึ่งทรงศึกษาค้นคว้าเกี่ยวกับสารเคมีก่อมะเร็งและพิษวิทยาสิ่งแวดล้อม ทรงก่อตั้งและทรงเป็นประธานมูลนิธิจุฬาภรณ์ และทรงมีพระดำริให้จัดตั้งโรงพยาบาลจุฬาภรณ์ขึ้นเพื่อช่วยเหลือราษฎรที่เจ็บป่วยด้วยโรคมะเร็ง โดยเฉพาะผู้ป่วยยากไร้และอาศัยอยู่ในท้องถิ่นห่างไกล ให้ได้รับการบำบัดรักษาอย่างมีคุณภาพ โดยทรงมุ่งหวังให้เป็นศูนย์การศึกษาวิจัยและรักษาโรคมะเร็งของประเทศไทย

วันนี้ (6 กรกฎาคม 2560) ณ กรมธนารักษ์ นายพชร อนันตศิลป์ อธิบดีกรมธนารักษ์ เปิดเผยว่า กรมธนารักษ์ ได้จัดทำเหรียญกษาปณ์ที่ระลึกเฉลิมพระเกียรติสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี เนื่องในโอกาสพระราชพิธีฉลองพระชนมายุ 5 รอบ 4 กรกฎาคม 2560 โดยจัดทำเหรียญกษาปณ์ที่ระลึก เฉลิมพระเกียรติ ประกอบด้วย **เหรียญกษาปณ์ที่ระลึกทองคำขัดเงา** ชนิดราคา 16,000 บาท **จำหน่ายราคา เหรียญละ 30,000 บาท** ผลิตไม่เกิน 5,000 เหรียญ **เหรียญกษาปณ์ที่ระลึกเงินขัดเงา** ชนิดราคา 800 บาท **จำหน่ายราคาเหรียญละ 1,600 บาท** ผลิตไม่เกิน 50,000 เหรียญ และ**เหรียญกษาปณ์ที่ระลึกโลหะสีขาว (ทองแดงผสมนิกเกิล)** ชนิดราคา 50 บาท **จ่ายแลกราคาเหรียญละ 50 บาท** ผลิตไม่เกิน 1,000,000 เหรียญ

โดยมีลวดลาย **ด้านหน้า** กลางเหรียญมีพระรูปสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ทรงฉลองพระองค์ชุดสากล ภายในวงขอบเหรียญเบื้องล่างมีข้อความว่า “สมเด็จพระเจ้า ลูกเธอ เจ้าฟ้าจุฬาภรณวลัยลักษณ์ อัครราชกุมารี” **ด้านหลัง** กลางเหรียญมีอักษรพระนาม “จภ” ภายใต้พระเกี้ยว ภายในวงขอบเหรียญเบื้องบนมีข้อความว่า “ฉลองพระชนมายุ 5 รอบ 4 กรกฎาคม 2560” เบื้องล่างมีข้อความบอกราคาว่า “16,000 บาท” “800 บาท” “50 บาท” ตามลำดับ และข้อความว่า “ประเทศไทย” โดยมีจุดกลมคั่นระหว่างข้อความเบื้องบนกับเบื้องล่างทั้งสองข้าง

นายพชร กล่าวต่อว่า ผู้ที่ประสงค์จะขอแลกเหรียญกษาปณ์ที่ระลึกเฉลิมพระเกียรติ สามารถ สั่งจอง และสอบถามรายละเอียดเพิ่มเติมได้ที่สำนักการคลัง กรมธนารักษ์ ซอยอารีย์สัมพันธ์ กรุงเทพฯ โทร. 0 2278 5446 หน่วยรับและจ่ายแลกเหรียญกษาปณ์ กรมธนารักษ์ ถนนจักรพงษ์ กรุงเทพฯ โทร. 0 2282 4109 หน่วยรับและจ่ายแลกเหรียญกษาปณ์ สำนักบริหารเงินตรา ถนนพหลโยธิน จังหวัดปทุมธานี โทร. 0 2565 7900 สำนักงานธนารักษ์พื้นที่ 76 พื้นที่ ทุกจังหวัดทั่วประเทศและให้นำบัตรประจำตัวประชาชนมาด้วย นอกจากนี้ ยังสามารถสั่งจองผ่านเว็บไซต์ <https://www.thailandpostmart.com> บริษัท ไปรษณีย์ไทย จำกัด โทร. 1545 โดยสามารถคีย์เลขที่บัตรประชาชนเพื่อดำเนินการสั่งจอง

-2-

อธิบดีกรมธนารักษ์กล่าวเพิ่มเติมอีกว่า สามารถสั่งจองเหรียญกษาปณ์ที่ระลึกเฉลิมพระเกียรติ ต่อ 1 สิทธิ์บัตรประชาชน ดังนี้ เหรียญกษาปณ์ที่ระลึกทองคำขัดเงา จำนวน 1 เหรียญ เหรียญกษาปณ์ ที่ระลึกเงินขัดเงา จำนวน 1 เหรียญ และเหรียญกษาปณ์ที่ระลึกโลหะสีขาว (ทองแดงผสมนิกเกิล) จำนวน 4 เหรียญ (1 ชุด)

สำหรับผู้ที่สั่งจองผ่านระบบเว็บไซต์ https://www.thailandpostmart.com จะมีค่าธรรมเนียมในการจอง ดังนี้ เหรียญกษาปณ์ที่ระลึกทองคำขัดเงา ค่าธรรมเนียมสั่งจอง 831 บาท เหรียญกษาปณ์ที่ระลึกเงินขัดเงา ค่าธรรมเนียมสั่งจอง 65 บาท เหรียญกษาปณ์ที่ระลึกโลหะสีขาว (ทองแดงผสมนิกเกิล) ค่าธรรมเนียม สั่งจอง 45 บาท

**ทั้งนี้ จะเปิดจองเหรียญกษาปณ์ที่ระลึกเฉลิมพระเกียรติ ตั้งแต่วันที่ 14 กรกฎาคม – 15 สิงหาคม 2560 และสามารถรับเหรียญกษาปณ์ที่ระลึกเฉลิมพระเกียรติที่จองไว้ ได้ตั้งแต่วันที่ 1 ตุลาคม 2560 เป็นต้นไป**

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*